A BIZOTTSÁG HATÁROZATA
(2006. október 31.)
az Amerikai Egyesült Államokból származó, fakéreggel borított tölgyfa (Quercus L.) rönk kirakodási kikötői tekintetében a 2005/359/EK határozat módosításáról
(az értesítés a C(2006) 5142. számú dokumentummal történt)
(2006/750/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 15. cikke (1) bekezdésére,
mivel:
(1)
A 2000/29/EK értelmében az Egyesült Államokból származó, fakéreggel borított tölgyfa (Quercus L.) rönköket elvileg nem lehet behozni a Közösségbe, mert fennáll a Ceratocystis fagacearum (Bretz) Hunt behurcolásának a veszélye, amely a tölgyelhalás okozója.
(2)
Az Amerikai Egyesült Államokból származó, fakéreggel borított tölgyfa (Quercus L.) rönkre vonatkozóan a 2000/29/EK tanácsi irányelv egyes rendelkezéseitől való eltérésről szóló, 2005. április 29-i 2005/359/EK bizottsági határozat (2) bizonyos feltételek mellett engedélyezi az Amerikai Egyesült Államokból származó rönkök behozatalát.
(3)
A 2005/359/EK határozat 3. cikkének (1) bekezdése csak a határozat II. mellékletében felsorolt kikötőkben való kirakodást engedélyezi. Helyénvaló Riga és Koper kikötőit hozzáadni a II. mellékletben felsorolt kikötők jegyzékéhez, Lettország, illetve Szlovénia kérelmére, valamint Lauterborg kikötőjét törölni a jegyzékből Franciaország kérelmére a fenti határozat 3. cikkének (2) bekezdésében előírtaknak megfelelően a többi tagállammal történt konzultációt követően.
(4)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/359/EK határozat II. melléklete helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2006. október 31-én.